《游池州齐山》
宋代·张栻

旧闻齐山胜，抱病来登临。
苍然俯平湖，秀出几百寻。
穹石天与俯，修篁近成林。
高攀极巉岩，俯探穷窈深。
爱此坚贞姿，摩挲会予心。
忆行西湖岸，亦复多嵚崯。
颇恨人力胜，刻画时见侵。
谁知丑石面，乃亦变孔壬。
何如榛莽间，屹立长森森。
天然抱幽独，妙质逢赏音。
支筇到绝顶，孤亭指遥岑。
樊川有留咏，兀坐一长吟。

作者简介：张栻（1133年9月15日——1180年3月22日）字敬夫，后避讳改字钦夫，又字乐斋，号南轩，学者称南轩先生，谥曰宣，后世又称张宣公。南宋汉州绵竹（今四川绵竹市）人，右相张浚之子。南宋初期学者、教育家。南宋理宗淳祐初年（1241年）从祀孔庙，后与李宽、韩愈、李士真、周敦颐、朱熹、黄干同祀石鼓书院七贤祠，世称石鼓七贤。